Henri Poincaré

Jules Henri Poincaré (Nancy, Frantzia, 1854ko apirilaren 29a – Paris, 1912ko uztailaren 17a) frantses matematikaria, fisikaria eta filosofoa izan zen. Matematikan topologiaren sortzaileetako bat izan zen eta oraindik frogatu gabeko Poincaréren hipotesiaren asmatzailea da. Fisikan, optika eta mekanika landu zituen eta erlatibitatearen teoriaren aitzindaria izan zen.

Biografia 

Parisko eskola politeknikoan (1872-1875) eta Meatzetako Eskola Gorenean egin zituen ikasketak. Matematika huts eta aplikatuak ikasteari ekin zion ondoren, eta 1879. urtean egin zen doktore, ekuazio diferentzialei buruzko tesi batekin. Caengo Unibertsitatean irakasle izan ondoren, Parisko unibertsitatera deitu zuten, eta han irakasle izan zen hil zen arte. Bere garaiko matematikaririk onenetakoa izan zen; matematikaren adar guztietan egin zituen ikerketak: analisia, zeru-mekanika, fluidoen mekanika eta geometriaren oinarriak. Lan garrantzitsua egin zuen, halaber, topologia modernoaren inguruan.

Parisko Zientzien Akademiako kide izendatu zuten 1887an, eta lehendakari 1906an. Urte berean elektroiaren dinamikari buruzko ikerlan bat egin zuen, Albert Einsteinek erlatibitatearen teoriaren ondorioz aurkitu zituen zenbait emaitzaren aitzindaria izan zena. Frantziako Akademiako kide izendatu zuten 1908an. Obra nagusiak: La Science et l´hypothèse (1903, Zientzia eta hipotesia) eta Science et méthode (1908, Zientzia eta metodoa).

Erreferentziak 

Lorrenarrak
Frantziako matematikariak
Frantziako fisikariak
XIX. mendeko matematikariak
XX. mendeko matematikariak
Frantses Akademiako kideak
Frantziako Zientzien Akademiako kideak
Royal Societyko kideak
Nancytarrak
Ohorezko Legioko komandanteak
Montparnasse hilerrian lurperatutakoak
Parisen hildakoak
Psikologiaren filosofoak
Zientziaren filosofoak
Frantzia-Prusia Gerrako militarrak